Rob ná 9 maande geredUiteindelik vry! (Foto: Twee Oseane-akwarium) Die Twee Oseane-akwarium se span wat na die welstand van robbe omsien en die span van die Mariene-bestuursprogram by die V&A Waterfront in Kaapstad sukkel al nege maande lank om ŉ ontwykende Kaapse pelsrob te red. Die rob het verstrengel geraak in vislyn wat nie behoorlik weggegooi is nie. “Die rob was baie hardkoppig en wou nie op die platforms of geïsoleerde gebiede tot rus kom (waar ons span hulle gewoonlik behoorlik kan help) nie,” sê Renée Leeuwner, woordvoerder van die akwarium. “Hy het verkies om op die boeg van skepe in die Kaapstadse hawe te lê en slaap.” Ná maande van onsuksesvolle reddingspogings het Claire Taylor, ŉ mariene natuurlewe-spesialis, en haar patrolliespan besluit om stappe te doen en die rob direk te gryp. Die rob was in 14 afsonderlike stukke afval verstrengel – waarvan twee so lank was dat dit twee keer om sy nek gedraai het. “Ons is baie passievol daaroor om met robbe in die V&A Waterfront en Kaapstadse hawe te werk,” sê Taylor. “Soms is dit maklik om hulle te help wanneer hulle in die moeilikheid beland. Soms duur dit maande lank. Die lyding van dié rob teister ons al nege maande lank!” Taylor sê dit was ŉ groot verligting toe hulle die rob uiteindelik kon bevry. “Dit laat my egter dink aan al die ander diere wat net soos hierdie een ly, sonder dat hulle gesien word en sonder enige hulp.” (Waarskuwing: Hierdie video bevat bloed en ŉ beseerde dier)